McFarlane het Dinsdag benodigdhede vir Johanesson en sy familie ingesamel en die Kirchners gehelp om ’n paar laaste besittings uit hul herehuis te verwyder.
Met Netwerk24 se besoek was ’n paar reusekoivisse wat rustig in hul visdam langs die leë huis in die binnehof rondgeswem het omstrent die enigste tekens van lewe op die plaas.
Die swembad, met ’n uitsig oor die Paarlvallei, was swart van die as. In die proelokaal het verskeie gesogte toekennings waarmee die boetiekwynplaas bekroon is onaangeraak deur die vlamme gestaan.
McFarlane sê daar is nog nie vasgestel wat die skade aan die wingerde – wat oor drie weke geoes sou word – is nie.
McFarlane is oorweldig deur die ondersteuning vir Johanesson en sy familie uit die gemeenskap en die wynbedryf. Omtrent 60 tandeborsels, baie Checkers- geskenkbewyse en klere is ontvang. “Ons is besig om ’n fonds te stig om hulle te help om hul lewe te herbou,” sê sy.
“Jy beveg ’n monster wat alles in sy pad vernietig en as jy mense betyds uit hul huise help en jy hul dankbare reaksies aan die ander kant sien, gee dit jou sommer moed om deur die nag brande te bestry,” sê hy.
“Dit was baie hartverwarmend wanneer ’n plaaswerker wat als in die brand kwyt is jou hande kom druk en dankie sê,” sê hy.
* Gemeenskapslede van die Paarl-omgewing samel benodigdhede in vir die mense wat alles in die brand verloor het. Hulle benodig klere, beddegoed, kinderklere (vir ouderdomme vyf tot nege), doeke en formulemelk vir babas. Volgens ’n Facebook-plasing deur die groep WOW! Wellington word hulp dringend benodig aangesien die Wes-Kaap se skole Woensdag begin. Die benodigdhede kan by die Laerskool Dal Josafat in die Paarl afgelaai word.